אמדאו מודיליאני
**אָמָדֶאוֹ קלמנטה מוֹדִיליאני** (באיטלקית: **Amedeo Clemente Modigliani**;‏ 12 ביולי 1884 – 24 בינואר 1920) היה צייר ופסל יהודי-איטלקי, מהחשובים שבציירי תחילת המאה העשרים.

קורות חיים
----------

מודיליאני נולד במשפחה יהודית-איטלקית בורגנית בליבורנו בחבל טוסקנה שבאיטליה, בן רביעי לפלאמיניו ואֶזֶ'נִי מודיליאני. משפחתו הייתה נצר לאנוסי ספרד, ומקור שמה בעיירה מודיליאנה, השוכנת בין פירנצה לפורלי, שם חיו בני המשפחה מאות שנים לפני בואם לליבורנו.

מודיליאני פרש מלימודים סדירים עקב מחלות קשות בילדותו. אביו נפטר כשהיה עדיין ילד. אמו, שהבחינה בכישרונו, שלחה אותו ללמוד ציור ב"בית הספר החופשי לציור עירום" (Scuola Libera di Nudo), של האקדמיה לאמנויות יפות של פירנצה (אנ'). שנה לאחר מכן עבר ללמוד באקדמיה לאמנויות יפות של ונציה (אנ'), ובשנת 1905 עבר לפריז.

הוא התמקד בציור פורטרטים, ובשנת 1908 החל להשתתף בתערוכות ציור. בשנת 1912 הציג בתערוכה כמה פסלי ראשים מאבן. בשנת 1917 הציג ציורי עירום, אך המשטרה אסרה להציגם מטעמי צניעות.

מודיליאני הוא בעל סגנון ייחודי, ואחד ממאפייניו הוא הצוואר הארוך של הנשים שבציוריו. בסגנון יצירותיו בולטת השפעת אמנותם של שבטים אפריקאיים ושל אמני הרנסאנס. בציורי העירום שלו נטה לחקות את התנוחות והרקע האופייניים לאמני הרנסאנס, ובמיוחד האיטלקיים, דוגמת טיציאן ובוטיצ'לי. גם השפעתם של ציירים מהמאות האחרונות ניכרת מאוד בציורי הנשים שלו. ציוריו מצטיינים בפשטות וברגישות אמנותית. כפסל הושפע גם מהפסל הרומני שחי בצרפת, קונסטנטין ברנקושי. בנוסף לציורים השאיר אחריו אוסף של רישומים ופסלים,

הוא בחר בעיקר לצייר בני אדם רגילים מהרחוב, תוך הדגשת אישיותם. הוא צייר בהרכב גוונים מרשים, תוך ניגודי כהה ובהיר ושימוש בקווים עגולים וארוכים, אך פני המצוירים מביעים תמיד בדידות, רפיון ועצבות.

בין השנים 1914 – 1916 חי מודיליאני עם המשוררת האנגלייה ביאטריס הייסטינגס (אנ'). בשנת 1917 פגש את ז'אן אבוטרן, ציירת קתולית בת 19, ועבר לגור עמה. על אף אהבתה של ז'אן הוא היה בריב מתמשך עם הצייר המפורסם פבלו פיקאסו, איתו חייתה ז'אן לפני שפגשה את מודיליאני. מודיליאני הרבה לציירה, וידוע במיוחד ה"פורטרט של ז'אן אבוטרן" משנת 1919, שבו הוא משווה לה מראה אובאלי-מוארך טיפוסי, אך תווי פניה המובהקים והנקיים מזכירים ציורים מסורתיים של מרים הבתולה. בשנת 1918 נולדה להם בת, וב-1919 חתם על מסמך בו הוא מבטיח להינשא לה (אבוטרן הייתה אז בהיריון שני למודיליאני).

בשנת 1920 מת מודיליאני בפריז ממחלת השחפת שהסתבכה עקב אלכוהוליזם וצריכת סמים, והוא רק בן 36. כעבור יומיים קפצה אבוטרן, בחודש השמיני להריונה, מחלון בית הוריה, ושמה קץ לחייה ולחיי עוברה. מודיליאני נקבר בבית הקברות פר לשז שבפריז.

על שמו רחובות בתל אביב ובבת-ים.

לאחר מותו
---------

בחייו לא זכה מודיליאני להערכה רבה, אך לאחר מותו הוכר ערך יצירותיו, ושווין גדל. בנובמבר 2015 נמכר ציורו "עירום בנחת" משנת 1917 בבית המכירות הפומביות "כריסטי'ס", למיליארדר הסיני ליו ייצ'יאן (אנ'), בסכום שיא של 170 מיליון דולר.

ב-2004 יצא סרטו של הבמאי מיק דייוויס (אנ') "מודיליאני (אנ')", בו גילם השחקן אנדי גרסיה את מודיליאני. הסרט מספר על שנים ואירועים נבחרים בחייו של מודיליאני, בהם היריבות עם פבלו פיקאסו, הפגישה עם אהובתו ז'אן, הצנזורה על ציוריו, ומותו.

בעקבות פרסום מסמכי פנמה באפריל 2016, החרימו שלטונות שווייץ את ציורו "איש יושב עם מקל" שנחשד שנגנב בידי הנאצים. שווי הציור מוערך בכ-25 מיליון דולר.

מציוריו
-------

* "עירום בנחת", 1917 "עירום בנחת", 1917
* "מאדאם פומפאדור", הצוואר הארוך של נשים מאפיין את ציורי מודיליאני"מאדאם פומפאדור", הצוואר הארוך של נשים מאפיין את ציורי מודיליאני
* "ז'אק ליפשיץ ורעייתו ברטה", 1916"ז'אק ליפשיץ ורעייתו ברטה", 1916
* "איש יושב עם מקל""איש יושב עם מקל"
* גסטון מודו במגבעת במוזיאון תל אביב לאמנות גסטון מודו במגבעת במוזיאון תל אביב לאמנות
* ליאון באקסט, 1917 בגלריה הלאומית לאמנות (וושינגטון)ליאון באקסט, 1917 בגלריה הלאומית לאמנות (וושינגטון)

קישורים חיצוניים
----------------

ויקישיתוף מדיה וקבצים בנושא **אמדאו מודיליאני** בוויקישיתוף
* תמונות נוספות באתר מוזיאון הכט
* ד"ר אורנה ליברמן, אמדאו מודיליאני וחיים סוטין: הבוהמיינים האחרונים של מונפרנאס, באתר פרנקופילים אנונימיים.
* שלמה פפירבלט, אמדאו מודליאני: 50 גוונים של עירום נשי, באתר הארץ, 14 במרץ 2016
* השורשים היהודיים-ספרדיים של מודיליאני, באתר בית התפוצות, מאי 2017
* אמדאו מודיליאני, באתר "Find a Grave" (באנגלית)
* אמדאו מודיליאני, באתר אנציקלופדיה בריטניקה (באנגלית)
* אמדאו מודילני (1884-1920), דף שער בספרייה הלאומית
* כתבי אמדאו מודיליאני בפרויקט גוטנברג (באנגלית)

הערות שוליים
------------

1. ↑  הביוגרפיה של אמדאו מודיליאני באתר עמותת אמדאו מודיליאני.
2. ↑  שלטונות שווייץ החרימו ציור של מודיליאני לאחר גילויי מסמכי פנמה, Anny Shaw, עיתון The Art Newspaper, מתאריך 11 באפריל 2016

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007265571305171
* BIBSYS: 90578454
* BNC: 000042461
* BNE: XX984805
* BnF: cb11997616f (data)
* CANTIC: a10125073
* CiNii: DA02217739
* GND: 118582941
* ICCU: CFIV048172
* ISNI: 0000 0001 2276 9863
* KulturNav: e7df5ead-7bb0-4c97-8b07-9c1c41c0b3f9
* LCCN: n79059541
* LNB: 000115004
* NDL: 00450248
* NGV: 1119
* NKC: jn20000701247
* NLA: 35357248
* NLG: 75649
* NLK: KAC199619078
* NLP: a0000001224596
* NSK: 000054945
* NTA: 069161283
* RERO: 02-A003600604
* RKD: 56464
* SELIBR: 230692
* SNAC: w6qf8tkd
* SUDOC: 027329682
* TePapa: 44936
* Trove: 924112
* ULAN: 500026509
* VcBA: 495/134781
* VIAF: 17232808
* WorldCat: lccn-n79059541

 |